Referat for generalforsamling d. 22-03-2017

1. **Valg af dirigent** - Palle
2. **Formændenes beretning (se bilag punkt 8)**

* Formanden
* Fodboldformanden
* Gymnastikformanden:
* Svømmeformand
* Krolfformanden

1. **Godkendelse af regnskab**

- Overskud på kroner 45631,76

- Regnskabet blev godkendt ud fra udleveret papirer på generalforsamlingen

1. **Valg**

* Næstformand (Eline Brandt) - ønsker genvalg
* Kasserer (Michael Knudsgaard) - ønsker genvalg
* Gymnastikformand (Dorith Sprenger) - ønsker genvalg
* Svømmeformand (Janni Petersen) - har ønsket at trække sig
* Ny svømmeformand (Ioanna)
* Revisor - Flemming Vejlin ønsker genvalg
* Valg af suppleant - Mette Bladt, Finn Borup

1. **Indkommende forslag**

* Forslag til vedtægtsændring: Brug paragraf 7 for suppleanter - godkendt på generalforsamling 2017

1. **Evt**.

* SUF har søgt 600.000 til multibane ved SE (SydEnergi)
* Forslag til Svenstrup Friskole: Fortov fra klubhus til skole
* Spejdere deler gevinst af spejderhus - SUF har søgt

1. Årets fidus: Krolf og Torsten
2. Bilag - formændenes beretninger

**Formandens beretning 2017**

Så er der endnu engang gået et år i SUF, vi kan kigge frem på et år, hvor vi er nødt til at have flere folk i gang for at vores lille klub kan bestå. Dorith/gymnastik har allerede sat tiltag i gang, dejlig at hun er så fremsynet. Der bliver at invitere nye og gamle gymnastikfolk, til grillpølse og en snak. En snak om at tage en tørn i større og mindre grad, om at få nye frivillige og hjælper til.

Med stolthed i stemmen, kan vi endnu en gang præsentere en ny gren i SUF´s træ. Denne gang er det krolf, vi kan byde velkommen. Jeg er overbevist om, at det bliver til stor fornøjelse, for mange i Svenstrup.

Svømning har været en stor succes, med fuldt hold i de 2 sæsoner de har været i gang. Nu er de i gang, med at uddanne folk med førstehjælp og livredder kursus. Janni som har været ildsjæl og satte dette projekt i gang, har valgt stoppe som svømme formand. Derfor skal der herfra lyder en kæmpe tak for din store indsats, godt gået Janni. Heldigvis kan vi beholde, Janni i SUF´s regi. I rigtig god stil, har hun sørge for en afløser. Så når vi om lidt skal have valgt, en ny svømmeformand stiller Ioana op.

Vores fodbold, gymnastik og badminton er still going strong, med de op og nedture, der nu engang er en del af gamet. Julestævnet blev i år noget mindre end, vi forventede men heldigvis blev det godt både økonomisk og selve stævnet. Endnu en gang tak til Palle Søgaard, for den store indsats, han gør i forbindelse med julestævnet. Uden ham havde vi, haft et problem med at få afviklet stævnet. Vi har sat, en masse tiltag i gang til næste år, så vi tror på at vi er der igen, når vi når til december.

Bestyrelsen har haft travlt med at, få nedskrevet funktionsbeskrivelse, årshjul og ny folder, som er lige på trapperne. Med at få regnskabet på rette kurs, især takket være Michael, der har kæmpet med at få alle kontingenter ind. Det er lykkes rigtig godt, der har også været ros fra vores revisor. Så godt kæmpet Michael, for at være efter os andre og få afsluttet et flot regnskab.

Jeg vil gerne sige ALLE, der er en del af SUF 1000 tak for jeres måde at være på, det er dejligt at være en del af det. Tak til alle træner, leder, bestyrelsesmedlemmer og alle der giver en hånd med.

På vegne af SUF

Karin Frost Jensen

Formand

**Årsberetning SUF fodbold 2016**

Vi har haft et turbulent år.

Det startede stille og roligt med masser af kampe og højt humør på fodboldbanerne,

Og med succes……

Karin fik stablet et sandkasse hold på benene, så der var liv og glade dage på græsplænen

Og en stor udfordring for træneren.

U14-drenge kom i regionsfinalen og kom helt til semifinalen som

Blev tabt 1-0 til Jels. Desværre blev holdet opløst efter sommerferien, da flere af spillerne

Søgte nye udfordringer.

U10 drenge havde en kæmpe oplevelse, da de fik muligheden for at løbe ind

Med SønderjyskE i Haderslev. Det var en stor dag med sol og en masse forældre og søskende på tribunerne.

U 18-piger havde en svær sæson med flere nederlag end sejre, men humøret blev holdt højt.

Pigernes indendørssæson blev kronet med en plads i regionsfinalen. Desværre var der ikke spillere nok

til, at vi kunne få et hold udendørs hold i 2017.

Senior damer havde en forrygende udendørssæson. De blev nr. 1 i deres pulje som udløste en tur

Til regionsfinalen.

Årets største opgave har været vores senior herre. Det kneb efterhånden med engagement til

Træning og kamp. Det betød at cheftræner John Herbst stoppede i efteråret og holdet blev overtaget

Af hjælpetræner Henning Stavski.

Men desværre var det en ringe trøst og i fællesskab er seniorherre blevet nedlagt

Vi holdt som sædvanligt Sommer fodbold i uge 32. I år blev vejret en udfordring. Vi havde regnfuldt vej alle 3 dage, men alligevel kom der ca. 25 spillere. Som altid en succes…..

Vi holdt traditionen tro Julestævnet i juledagene i Nordals-hallen. Men det blev en anderledes oplevelse.

Der var kun ca. 45 hold tilmeldt, hvilket var under halvdelen af de hold som plejer at være tilstede.

Så denne gang blev julestævnet afviklet over 2 dage i 1 hal, hvor vi normalt har 3 dage i 2 haller.

Men der har været evalueringsmøde, med en masse nye ideér, så julestævnet vender stærkt

Tilbage i 2017…….

Vi har i dette år måtte sige farvel en del dygtige trænere. John og Henning som tidligere omtalt

Julia som trænede U10 flyttede til Thailand og Lisbeth som hjalp U14 flyttede også, dog kun til Århus.

Vi startede 2016 med 6 hold, men begynder 2017 med kun 3 hold…

Sandkasse fodbold, U10-drenge og senior damer…

”MÅ VINDEN PÅ FODBOLDBANEN ALTID BLÆSE SUF I RYGGEN”

**Beretning fra gymnastik 2016/2017**

Så er endnu et år gået og gymnastiksæsonen er ved at være slut. Vi har gymnastikopvisning på lørdag d. 25 marts kl. 10 -12.30. Vi har i år vores egne 3 hold og så et gæstehold fra Augustenborg med rytmepiger. Svenstrup friskoles SFO kommer også og laver noget gymnastik.

Vi startede sæsonen i uge 37 for børneholdene og de voksne i uge 40

Det har været en god sæson og holdene har været godt fyldt op.

Forældre/barn ca. 17 børn og så deres forældre

Tumle bumle ca. 16 børn

Jump in ca. 12-14 børn

Damer ca. 14 voksne

Supermænd ca. 9

Vi har i år hævet kontingent til 275 kr. og så får de en T-shirt til opvisning og den må de beholde. Vi kunne ikke holde styr på T-shirt ved at gemme dem år efter år, da de ikke passede i str. og der ikke var nok til holdet.

Vi har også deltaget i ringridning med cykelringridning, dåsekast, snoretræk og hvor de kunne købe en T-shirt og så male den.

Vi har fremover valgt kun at deltage i cykelringridning, da der ligger for meget arbejde i det andet og det er svært at få folk til at hjælpe. Men hvis der er andre som gerne vil komme med nogle aktiviteter, så er man velkommen.

Ulla har jo igen søgt fonde og denne gang ved I.P Nielsen Fonden, hvor vi var heldige at få 16.500 til en ny skumplint og en multitræner.

Ulla og jeg var til overrækkelse af gaven d. 8 august 2016 på Tørring mølle kl. 11

Prinsesse Benedikte ankom personligt for, at overrække gaver til de heldige. En rigtig hyggelig og spændende dag og meget formelt.

Det er så lige sidste gang Ulla har søgt fonde for gymnastik, da hun har valgt at stoppe i udvalget. Lørdag er hendes sidste opvisning, hvor hun styrer musikken.

Vi skal finde nogen som vil være med i udvalget, hvis gymnastik skal blive ved.

Bo er sygemeldt pga. personlige årsager og ved ikke hvornår han kommer igen måde i udvalg men også som leder. Så lige nu er det kun Angelika og mig…..

Conni og Gunnar har valgt at stoppe som leder for forældre/barn og supermænd.

Conni pga. hendes helbred. Men hun vil gerne hjælpe med, at finde nogen som kan overtage forældre/barn og hun vil også gerne hjælpe dem i gang.

Vi har også været til Drenge og piger i natten som er i Humlehøj hallen. Det var den

18 november fra kl. 19-00.30 Det er bare en super oplevelse for vores børn.

Til sidst il jeg sige en stor tak til lederne som gør en kæmpe frivillig indsats i gymnastikken, uden jer ville der ikke være nogen gymnastik.

Til udvalget vil jeg også sige en stor tak til jer alle, for det frivillige arbejde i gør og for et godt samarbejde.

Dorith Sprenger

Beretning svømning 2016-2017

Svømning har i det forgangne år gennemgået en del forandringer både i form af frivillige og på det formandsmæssige område

Vi startede med en vision om 30 til 35 børn men endte med 37 tilmelde jf. sidste liste sendt ud. Der var nyt hold på mange af posterne, der var rekrutteret bland forældre, hvilket betød at vi til start var Jesper som livredder og træner for de øvede, Martin som træner for de let øvede. UT som træner for de små og Ioana som hjælpetræner i det lille bassin.

Vi havde vores første dispensation for skolealder i form af Ioannas søn, en dispensation givet med glæde.

UT var medlem af bestyrelsen, samt formand for svømmeudvalget. Vi havde et møde inden sæsonstart og efterfølgende et møde under sæsonen.

Det skal ikke være nogen hemmelighed at formandsopgaven dette år har været svær at løfte, den fatique der fulgte med mit sclerose attack skabte manglende overskud i aftentimerne, hvorfor mit handlepotentiale var væsentligt nedsat, hvilket arbejdsopgaverne som formand led kraftigt under. Dette kombineret med et nyt hold som trænere og svømmeudvalg skabte et vakuum i forhold til potentiel udvikling og opnåede resultater. Erkendelsen af dette ramte hurtigt, men der var behov for først at finde en egnet afløser inden UT kunne aftræde. Denne blev fundet i Ioana, som venligt trådte i mit sted ret pludseligt, uden megen oplæring og meget viden om området. Ioana jeg skylder en god omgang kage og evt. en frokost, mens vi får talt alt det her igennem. Det har jeg skyldt længe og jeg LOVER at dette kommer i orden inden næste sæson

Der skal ligeledes høres en tak til bestyrelsen, som i alt dette stimlede sammen og sørgede for at de ting der skulle laves blev udført, såsom skrevet til pjece – tak Michael, Indhentet mulighed for livredderkursus – tak Karin, samt bestilt livredder t shirts. Igen Tak Michael

Jeres hjælp var værdsat.

Tilbage til hvad vi har opnået i svømning.

Der er to nye trænere i form af Simon og Martin, samt hjælpetræner Ioanna

Vi startede ud med Jesper som Livredder og fik tilbud om uddannelse til livreddere, hvor Martin og Simon blev fuldt uddannede livreddere mens Ioana og jeg blev uddannet i førstehjælp. Ioana forventer med tiden at tage livredder uddannelsen, jeg har ligeledes sat det som mål, men det bliver i det tempo min sclerose vil være med til.

Der har været nogle bump i vejen med Jesper som livredder, bump bestyrelsen er informeret om og det har betydet at Jesper ikke længere er en del af vandplask. Vores veje er skiltes i god ro og mag og skulle Jesper melde sig klar til at blive træner igen er han hjerteligt velkommen.

Det at vi nu har egne uddannede livreddere betyder at vi er gået fra at have lønnet livredder til at dette foregår på frivillig basis

Der er bestilt tøj til trænere og hjælpetrænere med instruktør og logo så vi kan være standsmæssigt påklædt

Teken gives ordentligt videre til Ioana inden næste sæson, hvor der igen startes op med svømning og hvor jeg fortsætter men kun som træner

Vh Janni Pedersen

**Beretning fra krolf til generalforsamling i SUF**

Krolf klubbens opstart var i efteråret 2015, Der var en lille gruppe der godt ville prøve at starte en KROLF klub med base i SUF.

Vi var følgende personer der tog udfordringen op

Ejvind Volf - Peder Holme – Karl Arne Jeppesen – Preben Wind – Bent Rasmussen – Kirsten Kock – Kristian Espensen – Hans Egon Bendorff og Mia Bendorff

Vi startede med at lave 6 baner, da vi havde hørt at der på et eller andet tidspunkt skulle nedlægges jordvarme i det område hvor vi skulle lave banerne. Så kunne vi jo spille på dem indtil de gravede op.

Vi kom først rigtigt i gang efter sommerferien 2016 hvor vi kunne lave 2 baner da de var færdige med jordvarmen, banerne blev rigtig gode.

Kommunen kommer og slår græsset uden for banerne, da vi selv slår græsset på selve banerne. Vi er meget glade for det gode samarbejde med ham der slår græsset.

Vi har udstyr til ca. 20 personer (køller, kugler og div. skrive materiale)

Vi mødes hver tirsdag kl. 1830 i gruppen, hvor vi går og reparerer, slår græs, samler æbler, jagter dræbersnegle og jævner muldvarpe skud, m.m.

I uge 42 havde vi åbent hus, hvor også SUF deltog med et dartspil. Det var godt besøgt og vi havde en rigtig hyggelig dag.

Vores medlemmer består at husstande. Man køber et medlemskort til husstanden og kan så benytte banerne og udstyret.

Foreninger, skoler m.m. kan leje banerne og udstyret ved at betale et fast beløb. Henvendelse kan ske til Krolf gruppen.

Vi synes, at den korte tid vi kunne spille på banerne inden vi lukkede ned for vinteren var rigtig godt besøgt.

Den største udfordring vi har i 2017 og nok også fremover er dræbersnegle i det stykke ind imod marken, vi arbejder på at finde en løsning.

Muldvarpene har vi fået hjælp af Tommy, han er god til at fange dem, det siger vi mange tak for.

Lidt kort om vores fremtidsplaner.

Vi vil etablere en 3. bane, hvis der kommer flere medlemmer. Vi vil holde åbent 2 dage om ugen, hvor man kan komme og få nogle tips og Krolf gruppen vil være tilstede. Det bliver tirsdage fra kl. 1830 og fredage fra kl. 1000. Vi har planlagt at opstart 2017 bliver første gang d. 4. april 2017. Den 6. maj 2017 vil vi holde hygge dag.

Kontakt personer m.m. kan man ses på opslag ved Stolbroladen.

*På vegne af SUF*

*Louise Skov Johansen*

*Bestyrelsesmedlem/Referent*